L'Ajuntament de Llíria i la Conselleria de Medi Ambient aborden la licitació dels col•lectors en les urbanitzacions
30 de maig de 2018

El segon tinent d'alcalde de Llíria, Paco García, i la regidora del Cicle de l'Aigua, Elena Jiménez, es van reunir amb el secretari autonòmic de Medi Ambient, Fran Quesada, i el director general de l'Aigua, Manuel Aldeguer, per a tractar els projectes de nous col•lectors per a les urbanitzacions del municipi.

Segons García, “la Conselleria de Medi Ambient va a atendre les reivindicacions que Llíria ve sol•licitant des de fa anys, la finalització de la xarxa de col•lectors generals que havia prevista per a les urbanitzacions situades al voltant del Parc de Sant Vicent, una infraestructura compromesa per la Generalitat des de fa prop de 25 anys amb la capital del Camp de Túria”.

Per la seua banda, la regidora del Cicle de l'Aigua, ha apuntat que “d'esta xarxa de col•lectors només falta per executar un últim tram, corresponent a la sub fase 3a B, un projecte que ja es troba redactat i supervisat, i que té un cost de licitació, IVA no inclòs, d'1,48 milions d'euros”. Esta actuació ja té una partida pressupostària en els comptes de la Generalitat al 2018 per a poder començar a preparar els treballs de licitació de les obres.

Amb esta previsió pressupostària, ha afegit Jiménez, “Llíria podria culminar la seua xarxa general de col•lectors en esta zona del municipi, a la que es podrien connectar diversos nuclis de població, donant una solució definitiva als abocaments en estes zones residencials, un objectiu que el Govern local està impulsant amb diverses propostes que està materialitzant en este sentit”.

El secretari autonòmic de Medi Ambient va rebre la proposta de l'Ajuntament i es va comprometre a estudiar en quin tràmit administratiu es troba el projecte d'execució i la possibilitat de poder acabar el procés de licitació d'estes obres.

Subministrament d'aigua a nuclis i vivendes disseminades

Igualment, es va tractar amb el director general de l'Aigua la situació de l'abastiment d'aigua potable en diversos nuclis disseminats i vivendes, on actualment només arriba aigua de reg per a ús agrari.

Llíria compta amb diversos nuclis que, inclús sent sòl urbanitzable, no compten amb el servici bàsic d'aigua potable, sent necessària l'elaboració d'un pla estratègic a mitjà i llarg termini per eradicar esta situació, així com donar solucions alternatives a altres nuclis, que sense ser urbanitzables, també puguen tindre aigua en condicions per al consum humà.